Nié ò kaszëbiznã, pòlaszëznã czë ò anielszczëznã tu jidze, le nôbarżi ò pòdskôcenié, ò wseczëcé. A to sã jima ùdalo. – Chto tegò pò kaszëbskù nie zrozmiôl – gôdôl aktor Róman Hinca – ten w żódnym jinym jãzëkù téż tegò nie mdze rozmiôl. – Jãzëk teatru je òglowòbëti – przëwtórzala Paùlina Prëczkòwskô, chtërna fachòwò òdegrala jedną z dwùch bialkòwsczich ról. W jedny scenie „Sądu Niéòstatecznégò” Smãtk gôdô do Pùrtka, co Nôdzeja to je wicy jak gwësnota. A jô wama pòwiém, co „Neokaszubia” to je wicy jak nôdzeja. To je richtich zôczątk warkòwégò nôrodnégò kaszëbsczégò teatru. Òd 11 séwnika 2014 rokù ju nicht nie mdze móg zlezc z ti niwiznë, jaką pòkôzôl nen teater. A wa móżeta w to wierzec abò nié.